b'\n_START_ARTICLE_\nL\xc3\xa4his-Ida ajalugu\n_START_SECTION_\nEelam\n_START_PARAGRAPH_\nEelam (ka Elam) paiknes t\xc3\xa4nap\xc3\xa4eva Iraagi ja Iraani piirimail. Tema soodne asukoht tegi riigi ohtlikuks konkurendiks l\xc3\xa4\xc3\xa4nes asuvatele Mesopotaamia riikidele. Eelam oli mitu korda sealsete impeeriumite v\xc3\xb5imu all, kuid vallutas aeg-ajalt ka Mesopotaamia alasid. Tema t\xc3\xa4htsus kadus 1. aastatuhandel eKr, kui regioonis t\xc3\xb5usid esile Meedia ja P\xc3\xa4rsia._NEWLINE_Eelami riik sai alguse umbes 2700 eKr. Selle v\xc3\xb5imsuse tipp oli 2. aastatuhat eKr, kuid hiljem vallutati ta Uus-Ass\xc3\xbc\xc3\xbcria poolt ning Iraani kiltmaal alustasid eelamlastele pealetungi ka indoeurooplased: meedlased ja p\xc3\xa4rslased. Oletatavasti 539 eKr langes Eelam l\xc3\xb5plikult p\xc3\xa4rslaste v\xc3\xb5imu alla. Selle muistne pealinn Susa oli juba varem saanud \xc3\xbcheks P\xc3\xa4rsia olulisematest keskustest.\n_START_SECTION_\nIseseisvate riikide s\xc3\xbcnd\n_START_PARAGRAPH_\n1948. aastal loodi Iisrael ja 1950. aastatel L\xc3\xa4\xc3\xa4ne v\xc3\xb5\xc3\xb5rv\xc3\xb5imud taandusid. Nii Iisraeli riigi loomist kui ka v\xc3\xb5\xc3\xb5rv\xc3\xa4gede lahkumist m\xc3\xb5jutasid Ameerika \xc3\x9chendriigid. V\xc3\xb5tmes\xc3\xbcndmuseks oli Suessi kriis, mis oli s\xc3\xb5jav\xc3\xa4eline r\xc3\xbcnnak Egiptusele Suurbritannia, Prantsusmaa ja Iisraeli poolt._NEWLINE_Kahek\xc3\xbcmnendal sajandil avastatud naftavarud t\xc3\xb5stsid piirkonna majanduslikku ja strateegilist t\xc3\xa4htsust oluliselt. 1945. aastal alustasid Saudi Araabia, Iraan, Kuveit, Iraak ja Araabia \xc3\x9chendemiraadid nafta tootmist ja eksportimist.'